**เอธิโอเปียนแอร์ไลน์ เที่ยวบินที่ 702** เป็นเที่ยวบินโดยสารระหว่างประเทศจากอาดดิสอาบาบาไปยังมิลานโดยจอดพักที่โรมซึ่งถูกจี้โดยนักบินผู้ช่วยเมื่อวันที่ 17 กุมภาพันธ์ ค.ศ. 2014 ระหว่างบินจากอาดดิสอาบาบาไปยังโรม และลงจอดที่ท่าอากาศยานนานาชาติเจนีวา ผู้โดยสารและลูกเรือทั้ง 202 คนปลอดภัย

เหตุการณ์
---------

เที่ยวบินที่ 702 มีกำหนดการออกจากท่าอากาศยานนานาชาติโบเล กรุงอาดดิสอาบาบา ประเทศเอธิโอเปียเวลา 00:30 น. ตามเวลาท้องถิ่นแอฟริกาตะวันออก (UTC+3 ช้ากว่าประเทศไทย 4 ชั่วโมง) ของวันที่ 17 กุมภาพันธ์ ค.ศ. 2014 ขณะบินเหนือน่านฟ้าประเทศซูดาน อุปกรณ์ส่งสัญญาณ (transponder) บนเครื่องเริ่มส่งสัญญาณรหัส squawk 7500 ซึ่งเป็นรหัสสากลเตือนว่าเครื่องบินถูกจี้ นักบินผู้ช่วยฉวยโอกาสขณะที่กัปตันออกไปเข้าห้องน้ำและล็อกห้องนักบิน

เที่ยวบินที่ 702 มีกำหนดลงจอดที่ท่าอากาศยานเลโอนาร์โด ดา วินชี-ฟีอูมีชีโน กรุงโรม ประเทศอิตาลี เวลา 04:40 น. ตามเวลาท้องถิ่นยุโรปกลาง (UTC+1 ช้ากว่าประเทศไทย 6 ชั่วโมง) ก่อนจะเดินทางต่อไปยังท่าอากาศยานมิลาโนมัลเปนซา นครมิลาน ประเทศอิตาลี อย่างไรก็ตาม นักบินผู้ช่วยผู้ก่อเหตุบังคับเครื่องไปยังนครเจนีวา ประเทศสวิตเซอร์แลนด์ นักบินคนดังกล่าวนำเครื่องวนหลายรอบขณะเจรจากับเจ้าหน้าที่ควบคุมจราจรทางอากาศที่ท่าอากาศยานนานาชาติเจนีวาเพื่อขอลี้ภัยทางการเมืองและขอความคุ้มครองไม่ให้ส่งตัวกลับไปประเทศเอธิโอเปีย เที่ยวบินที่ 702 ลงจอดเมื่อเวลา 06:02 น. ตามเวลาท้องถิ่นยุโรปกลางโดยมีเชื้อเพลิงเหลือให้บินต่อได้ประมาณ 10 นาทีและเครื่องยนต์ดับหนึ่งตัว นักบินผู้ช่วยหลบหนีออกจากเครื่องบินโดยโยนเชือกออกมาทางหน้าต่างแล้วไต่ลงมา และเข้ามอบตัวกับเจ้าหน้าที่ตำรวจซึ่งควบคุมตัวไปทันที ท่าอากาศยานถูกสั่งปิดเป็นระยะเวลาสั้น ๆ ไม่มีผู้โดยสารหรือลูกเรือได้รับบาดเจ็บบนเที่ยวบินที่ 702

ขณะที่เที่ยวบินที่ 702 บินเข้าน่านฟ้าประเทศอิตาลีและฝรั่งเศส เครื่องบินถูกเครื่องบินรบยูโรไฟเตอร์ของกองทัพอากาศอิตาลี (น่านฟ้าประเทศอิตาลี) และเครื่องบินรบมีราฌของกองทัพอากาศฝรั่งเศส (น่านฟ้าประเทศฝรั่งเศส) บินประกบ อย่างไรก็ตาม กองทัพอากาศสวิตเซอร์แลนด์ไม่ได้ตอบสนองเนื่องจากเหตุการณ์เกิดขึ้นนอกเวลาทำการปกติ ได้แก่ 08:00 – 12:00 น. และ 13:30 – 17:00 น. วันธรรมดา โฆษกของกองทัพอากาศสวิตเซอร์แลนด์ให้สัมภาษณ์ว่า "สวิตเซอร์แลนด์ไม่สามารถเข้าแทรกแซงได้เนื่องจากฐานทัพอากาศปิดทำการนอกเวลาราชการและวันหยุดสุดสัปดาห์ มันเป็นประเด็นเรื่องงบประมาณและเจ้าหน้าที่" ในช่วงนอกเวลาทำการสวิตเซอร์แลนด์ขอให้กองทัพอากาศของประเทศเพื่อนบ้านดูแลน่านฟ้า โดยอนุญาตให้กองทัพอากาศฝรั่งเศสและอิตาลีบินประกบเครื่องบินต้องสงสัยได้ แต่ไม่มีอำนาจยิงเครื่องบินในน่านฟ้าประเทศสวิตเซอร์แลนด์

ผลสืบเนื่อง
-----------

### ผู้ก่อเหตุ

นักบินผู้ช่วยผู้ก่อเหตุจี้เครื่องบินเที่ยวบินที่ 702 คือนายไฮเลเมดิน อาเบรา เตเกญ (Hailemedhin Abera Tegegn) อายุ 31 ปี

เดือนพฤษภาคม ค.ศ. 2014 รัฐบาลสวิตเซอร์แลนด์ปฏิเสธคำขอจากรัฐบาลเอธิโอเปียให้ส่งตัวไฮเลเมดินกลับไปรับโทษในประเทศเอธิโอเปีย เจ้าหน้าที่ของสวิตเซอร์แลนด์แต่เดิมกล่าวว่าไฮเลเมดินจะต้องเข้ารับการพิจารณาคดีในประเทศสวิตเซอร์แลนด์ ไฮเลเมดินถูกควบคุมตัวในประเทศสวิตเซอร์แลนด์ในระหว่างรอพิจารณาคดี อย่างไรก็ตาม ในเดือนพฤศจิกายน ค.ศ. 2015 คณะผู้พิพากษาในสวิตเซอร์แลนด์ตัดสินให้ไฮเลเมดินไม่ต้องรับโทษหลังจากที่คณะผู้เชี่ยวชาญพิจารณา "ลงความเห็นเป็นเอกฉันท์ว่า [ไฮเลเมดิน] อยู่ในสภาวะหวาดระแวง" ระหว่างก่อเหตุและไม่สามารถคิดไตร่ตรองอย่างมีเหตุผลได้ ไฮเลเมดินถูกนำส่งไปยังศาลกลางของสวิตเซอร์แลนด์ซึ่งตัดสินให้เข้ารับการบำบัดทางจิตเวช

เดือนมีนาคม ค.ศ. 2015 ศาลสูงสุดของเอธิโอเปียพิจารณาคดีลับหลัง (*in absentia*) ตัดสินให้จำคุกไฮเลเมดิน 19 ปี 6 เดือน

### กองทัพอากาศสวิตเซอร์แลนด์

เหตุการณ์นี้เผยให้เห็นจุดอ่อนด้านการป้องกันภัยทางอากาศของกองทัพอากาศสวิตเซอร์แลนด์ และทำให้กองทัพอากาศสวิตเซอร์แลนด์เตรียมพร้อมป้องกันให้รัดกุมตลอดเวลา โดยตั้งแต่วันที่ 4 มกราคม ค.ศ. 2016 กองทัพอากาศได้เตรียมเครื่องบินเอฟ/เอ-18 ฮอร์เนตให้พร้อมปฏิบัติการภายใน 15 นาทีระหว่างเวลา 08:00 – 18:00 น. วันธรรมดา ก่อนจะขยายเป็นทุกวันตั้งแต่วันที่ 2 มกราคม ค.ศ. 2017 ตั้งแต่วันที่ 31 ธันวาคม ค.ศ. 2020 กองทัพอากาศสวิตเซอร์แลนต์เตรียมเครื่องบินให้พร้อมตลอดเวลาสำหรับบินประกบภายใน 15 นาที

ดูเพิ่ม
-------

* เอธิโอเปียนแอร์ไลน์ เที่ยวบินที่ 961 – เหตุการณ์จี้เครื่องบินโบอิง 767 ของเอธิโอเปียนแอร์ไลน์อีกเหตุการณ์หนึ่ง

หมายเหตุ
--------

1. ↑  ชื่อบุคคลชาวเอธิโอเปียและเอริเทรียจะใช้ชื่อบิดาต่อท้ายชื่อตัว (แทนชื่อสกุล) และนิยมระบุตัวบุคคลด้วยชื่อตัว ในกรณีนี้ชื่อตัวคือไฮเลเมดิน และชื่อบิดาคืออาเบรา เตเกญ

อ้างอิง
-------

1. ↑  "Swiss confirm Ethiopian plane hijack". 17 กุมภาพันธ์ 2014. เก็บจากแหล่งเดิมเมื่อ 17 February 2014. สืบค้นเมื่อ 17 February 2014.
2. ↑  Lynch, Dennis. "VIDEO: Inside The Plane That Was Hijacked By Its Own Co-Pilot". *Business Insider*. สืบค้นเมื่อ 19 February 2014.
3. 1 2  "Ethiopian Airlines flight ET-702 of 17 February 2014". 17 February 2014. คลังข้อมูลเก่าเก็บจากแหล่งเดิมเมื่อ 21 February 2014. สืบค้นเมื่อ 17 February 2014.
4. 1 2 3  "Hijacked Ethiopian plane probably flown to Switzerland for asylum". Focus Information Agency. 17 February 2014. คลังข้อมูลเก่าเก็บจากแหล่งเดิมเมื่อ 2014-02-22. สืบค้นเมื่อ 17 February 2014.
5. 1 2 3 4 5 6  "Ethiopian Airline pilot gets 19 years for hijacking plane". Agence France-Presse. 20 March 2015. คลังข้อมูลเก่าเก็บจากแหล่งเดิมเมื่อ 2021-12-18. สืบค้นเมื่อ 2021-12-31.
6. ↑  "Ethiopian Airlines hijack: Co-pilot took control of plane". BBC News. 17 กุมภาพันธ์ 2014. คลังข้อมูลเก่าเก็บจากแหล่งเดิมเมื่อ 17 February 2014. สืบค้นเมื่อ 17 February 2014.
7. ↑  "Hijacker arrested after Ethiopian Airlines flight forced to land in Geneva". *The Guardian*. สืบค้นเมื่อ 17 February 2014.
8. ↑  Larry Register, Co-pilot hijacks Ethiopian Airlines plane, flies to Geneva, seeks asylum, CNN (18 February 2014).
9. ↑  Emine Saner. "The Swiss air force: armed and dangerous, but only in office hours". *The Guardian*.
10. 1 2  "Swiss Airforce Grounded During Hijacking Because It Was Outside Office Hours". Agence France-Presse. 17 February 2014.
11. ↑  Swiss confirm Ethiopian plane hijack เก็บถาวร 2014-02-18 ที่ เวย์แบ็กแมชชีน, BBC News, 17 February 2014 Last updated at 01:44 ET.
12. 1 2  Caroline Bishop, 'Paranoid' hijack pilot faces no Swiss charges, *The Local* (13 November 2015).
13. ↑  "Ethiopian pilot who hijacked plane sentenced to 20 years in jail". Reuters. 20 March 2015.
14. ↑  "Businessjet ohne Funk löste «Hot Mission» aus" (ภาษาเยอรมัน). 20 Minutes. 24 April 2017. สืบค้นเมื่อ 2 May 2020.
15. ↑  Praesentation Aufbau Luftpolizeidienst 24h
16. ↑
17. ↑  "—". คลังข้อมูลเก่าเก็บจากแหล่งเดิมเมื่อ 2015-04-02. สืบค้นเมื่อ 2021-12-31.`{{cite web}}`: CS1 maint: bot: original URL status unknown (ลิงก์)
18. ↑  Luftpolizeidienst jetzt rund um die Uhr